Broj: 711-I-1763-M-131/19-02-11

Zagreb, 11. listopada 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Nikole Lalića, zamjenika župana Ličko-senjske županije** za davanjem mišljenja Povjerenstva, na 65. sjednici, održanoj 11. listopada 2019.g., daje sljedeće:

**MIŠLJENJE**

**Dužnosnik Nikola Lalić može istovremeno uz obnašanje dužnosti zamjenika župana Ličko-senjske županije biti predsjednik Vijeća srpske nacionalne manjine Općine Plitvička Jezera, no za obavljanje navedene funkcije nema pravo na naknadu ili dar, osim na naknadu putnih i drugih opravdanih troškova, neovisno o tome obnaša li dužnost zamjenika župana profesionalno ili volonterski.**

Obrazloženje

Zahtjev za davanjem mišljenja Povjerenstva podnio je Nikola Lalić, zamjenik župana Ličko-senjske županije. U knjigama ulazne pošte zahtjev je zaprimljen pod poslovnim brojem 711-U-3238-M-131/19-01-2 dana 23. rujna 2019.g., povodom kojeg se vodi predmet broj M-131/19.

Člankom 3. stavkom 1. podstavkom 42. ZSSI-a propisano je da su župani i gradonačelnik Grada Zagreba i njihovi zamjenici dužnosnici u smislu navedenog Zakona. Uvidom u Registar dužnosnika koji vodi Povjerenstvo utvrđeno je da je Nikola Lalić obnašao dužnost zamjenika župana Ličko-senjske Županije u mandatu 2013-2017 te da istu dužnost obnaša i od 25. svibnja 2017.g. Stoga je Nikola Lalić povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnom navodi da obnaša profesionalno dužnost zamjenika župana Ličko-senjske županije, na koju je izabran na lokalnim izborima 21. svibnja 2017.g., sa manjinske liste. Na ovogodišnjim izborima za članove vijeća nacionalnih manjina i predstavnike nacionalnih manjina, izabran je u Općinsko vijeće srpske nacionalne manjine općine Plitvička Jezera. Na konstituirajućoj sjednici Vijeća izabran je za predsjednika. Slijedom navedenog dužnosnik traži mišljenje smije li koristiti prava kao i ostali članovi manjinskih vijeća propisana člankom 3. „Pravilnika o naknadi troškova i nagradi za rad članovima vijeća i predstavnicima nacionalnih manjina“ („Narodne novine“ broj: 24/06.).

Člankom 14. ZSSI-a propisana su pravila vezana za članstvo dužnosnika u upravnim tijelima i nadzornim odborima. Stavkom 5. navedenog članka propisano je da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. počinju danom stupanja na dužnost i traju dvanaest mjeseci od dana prestanka obnašanja dužnosti.

Nacionalna manjina, u smislu Ustavnog zakona o pravima nacionalnih manjina („Narodne novine“ broj 155/02., 47/10., 80/10. i 93/11.) je skupina hrvatskih državljana čiji pripadnici su tradicionalno nastanjeni na teritoriju Republike Hrvatske, a njeni članovi imaju etnička, jezična, kulturna i/ili vjerska obilježja različita od drugih građana i vodi ih želja za očuvanjem tih obilježja.

Člankom 23. Ustavnog zakona o pravima nacionalnih manjina propisano je da s ciljem unapređenja, očuvanja i zaštite položaja nacionalnih manjina u društvu, pripadnici nacionalnih manjina biraju, na način i pod uvjetima propisanih u tom Ustavnom zakonu, svoje predstavnike radi sudjelovanja u javnom životu i upravljanju lokalnim poslovima putem vijeća i predstavnika nacionalnih manjina u jedinicama lokalne i područne samouprave.

Vijeće nacionalne manjine i koordinacija vijeća nacionalnih manjina su neprofitne pravne osobe. Svojstvo pravne osobe stječu upisom u Registar vijeća, koordinacija vijeća i predstavnika nacionalnih manjina koji vodi Ministarstvo uprave, sukladno odredbama Zakona o Registru vijeća, koordinacija vijeća i predstavnika nacionalnih manjina („Narodne novine“ broj 80/11. i 34/12.) i Pravilnika o obrascima i načinu vođenja Registra vijeća, koordinacija vijeća i predstavnika nacionalnih manjina („Narodne novine“ broj 106/11.). Sukladno navedenim propisima, u Registar se upisuju i predstavnici nacionalnih manjina te drugi oblici udruživanja nacionalnih manjina koji se osnivaju sukladno međunarodnim ugovorima.

Gore navedenim Ustavnim zakonom, pripadnicima nacionalnih manjina jamči se pravo na zastupljenost u predstavničkim tijelima jedinica lokalne samouprave i predstavničkim tijelima jedinica područne (regionalne) samouprave.

U jedinicama u kojima se treba osigurati srazmjerna zastupljenost članova predstavničkih tijela iz reda pripadnika nacionalnih manjina, pripadnicima nacionalnih manjina osigurava se i zastupljenost njihovih predstavnika u izvršnom tijelu jedinice lokalne odnosno područne (regionalne) samouprave.

Pravilnikom o naknadi troškova i nagradi za rad članovima vijeća i predstavnicima nacionalnih manjina“ („Narodne novine“ broj: 24/06.) propisano je pravo na naknadu troškova i pravo na nagradu članovima vijeća nacionalnih manjina i predstavnicima nacionalnih manjina u jedinicama lokalne i područne (regionalne) samouprave koje su imali u obavljanju poslova za vijeće, odnosno u obavljanju poslova predstavnika.

Povjerenstvo smatra da se na vijeća nacionalnih manjina, koja se osnivaju kao neprofitne pravne osobe, a u smislu primjene ZSSI-a, na odgovarajući način primjenjuje članak 14. stavak 5. ZSSI-a, koji definira prava dužnosnika u odnosu na članstvo u upravnim tijelima neprofitnih udruga.

Uvidom u Registar vijeća, koordinacija vijeća i predstavnika nacionalnih manjina pri Ministarstvu uprave utvrđeno je da je pod registarskim brojem 152 upisano Vijeće srpske nacionalne manjine u Općini Plitvička Jezera, OIB: 74379421645. Kao predsjednik Vijeća upisan je Nikola Lalić.

Obzirom na sve navedeno, a primjenom članka 14. stavka 5. ZSSI-a, Povjerenstvo je mišljenja da situacija istovremenog obnašanja dužnosti zamjenika župana Ličko-senjske županije i predsjednika Vijeća srpske nacionalne manjine Općine Plitvička Jezera ne predstavlja kršenje odredbi ZSSI-a, odnosno ne predstavlja situaciju sukoba interesa, uz ograničenje da dužnosnik nema pravo na naknadu ili primanje dara u ulozi predsjednika Vijeća nacionalne manjine, osim prava na naknadu putnih i drugih opravdanih troškova.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Nikola Lalić, elektroničkom dostavom
2. Objava na internetskoj stranici Povjerenstva
3. Pismohrana